Niels Jørgen Langkilde (KF), 1998-02-17:
Jeg noterer mig, at SF allerede tidligere har haft et forslag på området, der drejer sig om »Agenda 21«, og jeg skal ikke gentage de elementer, Det Konservative Folkeparti fremførte ved den lejlighed.
Jeg har sammen med mine kollegaer vurderet, om det er rigtigt at placere »Agenda 21«-arbejdet i denne lovgivning, og det ser ved første eftersyn ud til, at det virker rimeligt.
Jeg er glad for, at der er understreget frivillighed, og det tror jeg vi skal køre med i alt fald en periode endnu, men om det lige er de rigtige otte punkter, der er valgt ud i lovforslaget, kan man godt sætte et spørgsmålstegn ved.
Det er der så også flere af høringssvargiverne, der har gjort, og jeg synes, vi skal tage os tid til at drøfte i udvalget, om de er formuleret på den rigtige måde, om der måske skal nogle andre med, idet der jo har været forskellige bud i den retning.
Så er der en bemyndigelse her til, at ministeren selv kan udvide rækken.
Jeg har det altså grundlæggende dårligt med, at vi fralægger os ansvaret her i Folketinget, ikke gør vores arbejde færdig, men lægger det hele over i ministerens hænder.
Nu kan vi måske leve med det med den minister, vi har
nu, men det skal jo ikke skygge for, at man kunne få en anden minister på et senere tidspunkt, der kunne føle sig fristet til at lave radikalt om på, hvad Folketinget har lavet, og derfor synes jeg, det skal overvejes meget nøje, om vi ikke skal prøve at gøre det så fuldstændigt, at vi ikke behøver denne bemyndigelse.
Så har vi hele den klump, der handler om VVM-arbejdet.
Man kan så have det lidt ærgerligt med, at det ikke er os, der skal vedtage, hvilke anlæg der skal med, men at det er noget, der foregår i samlebekendtgørelsens regi.
Men den del, der har med offentlighed at gøre, er vores ansvar, og dér synes jeg, det ville være på sin plads at få taget en drøftelse af hele offentliggørelsen og annonceringen.
Vi har set ganske mange eksempler på, at det nu altså er sådan, at sætter man en vindmølle op, er man ikke engang forpligtet til en partshøring af den mand, der bor lige ved siden af, og man kan annoncere i en avis, der ikke bliver læst i området, fordi de ikke kan lide den pågældende Venstreavis, konservative avis, eller hvad det nu er for en avis, sådan at naboerne ikke opdager det, før møllen står der.
Det har jeg det meget dårligt med.
Vi har haft en række sager af den slags, og jeg tror, det ville være klogt at drøfte hele annonceringssættet igennem.
Jeg ved ikke, om det skal ind i loven, eller om vi bare skal bede ministeren om at komme med en vejledning til kommunerne om, at når vi annoncerer ting inden for planlovsområdet, skal det gøres efter de og de retningslinjer.
Det synes jeg vi skylder folk, for mediebilledet bliver stadig mere flimrende, og vi har set en række eksempler på, at man decideret er gået imod det, der er ånden i loven, og hvad der ligger i offentlighedslovens regi, og det har vi det dårligt med i Det Konservative Folkeparti.
Ønsker vi offentlighed, skal det selvfølgelig være sådan, at ikke kun den meget snedige eller meget heldige opdager sådan noget.
Sommerhusdelen er god.
Der er et lille hul, der vil blive stoppet, og det vil vi gerne kvittere for.
Så er der hele delen om Naturklagenævnet og klagemulighederne dér, og det har vi heller ikke problemer med.
Så har vi lidt problemer med kommuneplanerne.
Lov er lov, og lov skal holdes.
Det er der ingen tvivl om, men der er mange kommuner, der går imod ånden.
Og er 4 år lige netop det helt rigtige med regionsplanerne?
Når vi ved, hvilket kæmpearbejde det er, kunne vi så ikke sige: Vi kunne vinde meget i afbureaukratiseringen, meget for de offentlige administrationer, hvis vi sagde 6 eller 8 år, men hvad har vi så af negative ting?
De afvejninger synes jeg, vi skal gøre i forbindelse med det her, og for Det Konservative Folkepartis vedkommende vil det måske afstedkomme, at vi kommer med et egentligt initiativ på området, hvis vores overvejelser falder ud til, at vi bør have en anden tidsramme end den, der i øjeblikket er i loven. Men det er i alt fald utilfredsstillende, at kommuner administrerer, som om nogle paragraffer i loven ikke eksisterer.